Document ID: 31993D0552

Odločba Komisije
z dne 1. oktobra 1993
o določitvi standardne listine za nadzor in pregled pošiljk radioaktivnih odpadkov skladno z Direktivo Sveta 92/3/Euratom
(93/552/Euratom)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti za atomsko energijo,
ob upoštevanju Direktive Sveta 92/3/Euratom z dne 3. februarja 1992 o nadzoru in pregledu pošiljk radioaktivnih odpadkov med državami članicami ter v Skupnost in iz nje [1], in zlasti člena 20 Direktive,
ker je na podlagi Direktive 92/3/Euratom Komisija zavezana določiti standardno listino;
ker se Direktiva ne uporablja samo za pošiljanje radioaktivnih odpadkov med državami članicami, temveč tudi za uvoz v in izvoz takih odpadkov iz Skupnosti ter za njihov tranzit preko Skupnosti iz ene v drugo tretjo državo;
ker se v določenih okoliščinah lahko vlogo vloži za več pošiljk;
ker je primerno vključiti vse te primere v enotno listino s številnimi oddelki za različne primere, predvidene z Direktivo;
ker so ukrepi, predvideni s to odločbo, v skladu z mnenjem odbora, vzpostavljenega skladno s členom 19 Direktive,
SPREJELA NASLEDNJO ODLOČBO:
Člen 1
Standardna listina iz Priloge se uporablja za vsako pošiljko radioaktivnih odpadkov med državami članicami ali v Skupnost in iz nje v okviru področja uporabe Direktive 92/3/Euratom.
Člen 2
Standardna listina mora biti izpolnjena skladno z opombami iz njenih različnih oddelkov.
Člen 3
1. Standardna listina se natisne s črnim črnilom na bel papir, ki tehta vsaj 40 g/m2 in je take trdnosti, da se pri običajni uporabi težko strga ali zmečka.
2. Standardna listina meri 210 mm krat 297 mm (A4), z največjim dovoljenim odstopanjem najmanj 5 mm in največ 8 mm v dolžino.
3. Države članice lahko zahtevajo, da sta na obrazcih razvidna tudi ime in naslov tiskarne ali oznaka, po kateri jo je mogoče prepoznati. Ob predhodni odobritvi lahko obrazce tiskajo tudi zasebniki.
Člen 4
Države članice sprejmejo vse potrebne ukrepe za uskladitev s to odločbo najpozneje do 1. januarja 1994.
Člen 5
Ta odločba je naslovljena na države članice.
V Bruslju, 1. oktobra 1993.

Labels: 8
14
0
20